**EL PODER DE LA IMATGE: ÉS LA IMATGE NEUTRA?**

Avui en dia, vivim submergits en una era digital en la qual tothom pot ser fotògraf, amb més o menys traça, és clar. Tots els *Smartphones* o mòbils intel·ligents porten incorporats una càmera fotogràfica, cada cop amb una qualitat d'imatge més bona. Per això no ens ha d'estranyar la gran quantitat d'imatges que trobem navegant per Internet. Però, és cert tot el que veiem? Ens podem fiar de tot el que la gent publica?

És cert que ningú dubta de la credibilitat d'una foto publicada per la NASA però, què passa amb les 60 milions de fotos que es publiquen a *Facebook* en un dia? O amb les 150 milions que es publiquen a *Snapchat?* I amb les 500 mil d'*Instagram*? En les creiem aquestes? Hi podem confiar?

En la vida quotidiana no cal fixar-s'hi massa per veure que l'acció de fotografiar o d'autofotografiar-se s'ha convertit en una acció fingida per poder encaixar en la societat. I resulta més inquietant encara quan ens adonem que aquestes accions són una còpia de procediments que anul·len la part creativa de cada ésser per donar lloc a un món en què res es crea i tot es copia. Som nosaltres i no la càmera qui retoca l'escena, qui decideix què captar i què no captar. Podem dir doncs, que qui fa creïble o no una imatge és el fotògraf, de la mateixa manera que un article periodístic és més creïble o no en funció de l'autor.

Les imatges tenen un gran poder, vivim del que elles ens mostren, apartant i difuminant la realitat en què es troba immersa i no podem definir-les totes com a reals o totes com a falses perquè tant la veritat com la mentida tenen una part del seu antagònic i és el fotògraf qui decideix la proporció de l'un i de l'altre.